CELEX: 62020TN0626
Language: et
Date: 2020-10-12 00:00:00
Title: Kohtuasi T-626/20: 12. oktoobril 2020 esitatud hagi – Landwärme versus komisjon

30.11.2020   
            
            
               ET
            
            
               Euroopa Liidu Teataja
            
            
               C 414/46
            
         
      12. oktoobril 2020 esitatud hagi – Landwärme versus komisjon
      (Kohtuasi T-626/20)
      (2020/C 414/68)
      Kohtumenetluse keel: saksa
      
         Pooled
      
      
         Hageja: Landwärme GmbH (München, Saksamaa) (esindajad: advokaadid J. Bonhage ja M. Frank)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada hageja 29. juuni 2020. aasta otsused C(2020) 4489 final riigiabi SA.56125 (2020/N) – „Sweden Prolongation and modification of scheme SA.49893 (2018/N)/Tax exemption for non-food based biogas and bio-propane in heat generation“ kohta ja riigiabi SA.56908 (2020/N) – „Sweden Prolongation and modification of biogas scheme for motor fuel in Sweden“ kohta;
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hageja esitab oma hagi toetuseks järgmised väited.
      
                  1.
               
               
                  Esimene väide: abi õigusvastasus.
                  
                              —
                           
                           
                              Rootsi Kuningriigi abi soojustootmiseks ja kütusena kasutavale biogaasile võib olla kombineeritud teiste EL liikmesriikide abidega. See kombineerimine viib biogaasi impordi korral ülekompenseerimiseni. Seetõttu on abi õigusvastane ja komisjoni otsused selle heakskiitmise kohta tühised.
                           
                        
            
                  2.
               
               
                  Teine väide: hindamispädevuse kuritarvitamine.
                  
                              —
                           
                           
                              Hageja saatis 2019. aastal komisjonile teate selle kohta, et Rootsi Kuningriigi abi kombineerimine teiste EL liikmesriikide antavate abidega on problemaatiline. Komisjon ei võtnud seda teadet oma uurimises arvesse. Peale hageja teate ei võtnud komisjon arvesse ka rohket, selle küsimuse kohta kättesaadavat teavet. Kuna komisjon ei uurinud ega tuvastanud soojustootmiseks ja kütusena kasutavale biogaasile Rootsi Kuningriigi poolt antava abi majanduslikke seoseid, on ta oma hindamispädevust kuritarvitanud. Seega on komisjoni otsused abi heakskiitmise kohta tühised.
                           
                        
            
                  3.
               
               
                  Kolmas väide: põhjenduse puudulikkus.
                  
                              —
                           
                           
                              Oma otsustes abi heakskiitmise kohta ei käsitlenud komisjon Rootsi Kuningriigi abi kombineeritust teiste EL liikmesriikide abidega. Seega on põhjendus puudulik ning on rikutud ELTL artikli 296 lõiget 2 ja Euroopa Liidu põhiõiguste harta artikli 41 lõike 2 punkti c. Seega on komisjoni otsused abi heakskiitmise kohta tühised.
                           
                        
            
                  4.
               
               
                  Neljas väide: kohustus algatada ametlik uurimismenetlus.
                  
                              —
                           
                           
                              Turutingimuste tõttu, mis on esialgsest heakskiitmisest alates oluliselt muutunud, on komisjon kohustatud oma hinnangut riigiabi kohta ametlikus uurimismenetluses kontrollima. Lisaks oli ta kohustatud ametliku uurimismenetluse algatama ka seetõttu, et tal oli Rootsi Kuningriigi antud abi hindamisel olulisi raskusi. Ametliku uurimismenetluse algatamata jätmine kujutab endast määruse (EL) 2015/1589 (1) rikkumist. Seega on komisjoni otsused abi heakskiitmise kohta tühised.
                           
                        
            
         (1)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT 2015, L 248, lk 9).